**הצעה לתוכנית פעילות לתמיכה בקשישים**

**האתגר:**

בתהליך ההזדקנות מתרחשים תהליכים פיזיולוגיים של הגוף. בנוסף היחסים בין מזון, תזונה ובריאות עוברים תמורה כתוצאה משינויים פיזיולוגיים, פסיכולוגיים וסוציו-אקונומיים. האוכלוסייה המבוגרת נמצאת בסיכון גבוה יותר לסבול ממחלות אקוטיות וכרוניות המחייבות דרישות תזונתיות מתאימות. הסיכון עולה במיוחד בקשישים הנמצאים במצב סוציואקונומי נמוך המשפיע על איכות וכמות המזון אותו הם צורכים.  
בישראל בסוף שנת 2014 מנתה אוכלוסיית הקשישים (בני השישים וחמש ומעלה) 900 אלף נפש והיוותה 11% מן האוכלוסייה. קצב הגידול של אוכלוסיית הקשישים גבוה מזה של כלל האוכלוסייה. 50% מהקשישים בישראל נמצאים מתחת לקו העוני לפי הכנסתם הכלכלית.

התפלגות הקשישים באזורים השונים בארץ מראה כי 48% מהם גרים במרכז הארץ (מחוזות המרכז ותל אביב), נפת חיפה ומחוז תל אביב מאופיינים באחוז הקשישים הגבוה ביותר.

מספר המוגבלים בניידות נאמד ב-300 אלף איש בקירוב – 35% מן הזקנים , אחוז עולה עם הגיל. קרוב לוודאי כי אחוז זה גבוה יותר בקרב הקשישים שנמצאים ברמה סוציואקונומית נמוכה.

**שיתופי פעולה:**

תוכנית תמיכה בקשישים מחייבת פעילות רחבה הכוללת בחינת פרמטרים שונים מתמיכה במזון במרכזי יום, איתור קשישים מרותקים ותמיכה בבית, תשתיות פיסיות ועד מיצוי זכויות מול הממסד. זוהי פעילות המחייבת שילוב של גורמים מקצועיים בתחומם ועל כן, ובכדי למקסם את היכולות יש צורך בשיתופי פעולה עם ארגונים מקצועיים. לקט ישראל תפעיל את הפעילות כולה, תגייס שותפים ותפעיל אותם וכמובן תבקר ותמדוד את הביצוע. האחריות המלאה על כלל הפעילות היא של לקט ישראל שתדאג ליישום מקסימלי של הפעילות לרווחת הקשישים. התוכנית בנויה על שיתוף פעולה ראשוני עם מרכזי יום ומועדוניות לקשישים כעוגן ומחייבת לשם כך הסכמה של בעלי המועדוניות ורשויות הרווחה/רשות מקומית.

לקט ישראל תסתייע במילגאים, בני שירות לאומי, מתנדבים ותלמידים בתוכנית תעודת בגרות חברתית לשמירת הקשר עם הקשישים. ביקורי בית וביקורים במרכזי היום יהיו חלק מתוכנית חברתית מורחבת של הפעילות.

**ההצעה**:

לקט ישראל תפעיל פיילוט של תמיכה בקשישים בשיתוף עם ארגונים נוספים. מערך התמיכה יעוגן במרכזי יום ואו מועדוניות לקשיש באמצעות תמיכה במזון. שירותים נוספים יהוו את המעגל השני התומך ויופעלו כשיתופי פעולה עם ארגונים אחרים. קשישים מרותקים לבית יאותרו בשיתוף פעולה עם גורמי רווחה וקהילה ועבורם תיבדק אפשרות לתמיכה בבית באמצעות הקהילה.

**תיאור תכנית הפיילוט:**

1. בשלב הפיילוט יבחרו 5-6 מועדוני קשישים (כ-400-500 איש) שאינם מחלקים מזון במקום. המועדוניות יבחרו בפריסה גיאוגרפית המאפשרת קירבה למקורות המספקים מזון מבושל וכן בפריסה גיאוגרפית רחבה ככל שיתאפשר.
2. מרכזי היום ואו המועדוניות יהיו פעילות חדשה ונוספת על הפעילות הקיימת היום בלקט ישראל.
3. קשישים שאינם מגיעים למועדון יאותרו על ידי צוות המועדון בשיתוף לקט ישראל והרווחה היישובית ולהם יימצא פתרון או באמצעות המועדון או באמצעות תכנית תמיכה נוספת (ראו סעיף 5). אנו מעריכים שהפעילות תיצור הד שיאפשר להגיע למאות קשישים נוספים בכל 5 האתרים.
4. ארגון לקט ישראל יעביר מזון מבושל עודף 5 ימים בשבוע לאכילה במועדונית.
5. במהלך השבוע יסופקו ירקות ו/או פירות בהתאם למלאי הקיים במחסני הארגון תוך התחשבות בצרכיהם התזונתיים ובמרקם.
6. לקט ישראל תספק למועדוניות את התשתית העיקרית הדרושה להפעלת הפעילות – פסי חימום והגשה ומקרר ייעודי למזון מבושל.
7. בכל אתר (ישוב-שכונה) יבדקו הצרכים הנוספים של קשישים שאינם יכולים להגיע למועדונית ובשיתוף מחלקת הרווחה ותורכב **תוכנית תמיכה נוספת\*** במזון בתמהיל:
   * כרטיסי מזון
   * רכש ואספקת פריטי מזון הביתה (חבילת מזון)
   * מזון חם הביתה (Meals on Wheels)
   * תמיכה ייחודית במזון (פריטים ייחודיים)
8. אפשרויות לשיתופי פעולה עם ארגונים/עמותות/מיזמים אחרים יבדקו על מנת להפעיל מתנדבים להנגשת מזון לקשישים עם קשיי ניידות.
9. לקט ישראל תיבנה שיתופי פעולה עם ארגונים העוסקים בנושא מיצוי זכויות לבדיקה וטיפול במבקרי המועדוניות.

**\***מופיע כסעיף מיוחד בתקציב עקב אופי פעילות שונה

**ביקורת ומדידה**

המדדים שיבדקו את התוכנית מורכבים ממדדים כלכלים ואיכותיים.

כלכליים -

* + כמות הקשישים המשתתפים בתוכנית
  + הגדלת מספר הקשישים המגיעים למועדונית והסועדים בה
  + מספר הקשישים המקבלים סיוע מחוץ למועדונית
  + עלות ארוחה מוצלת
  + עמידה בתקציב הפעילות
  + ניצול תקציב הפעילות

איכותיים –

* + שיפור בהרגשת הקשישים המשתתפים בתוכנית לפי דיווח מנהלי המועדונית
  + שיפור בהרגשת הקשישים המשתתפים בתוכנית לפי דיווח הקשיש (במועדונית או בבית)
  + נוכחות מוגברת במועדונית
  + כבוד הקשיש בקבלת המזון - איכות המזון, הגשה, ניקיון, בטיחות מזון

**תקציב**

|  |  |  |
| --- | --- | --- |
| הוצאות |  | הערות |
| נהג + רכב איסוף וחלוקה (ליסינג) + הוצאות | ₪ 287,000 |  |
| משאית איסוף וחלוקה תוצרת חקלאית | ₪ 191,000 | יום בשבוע |
| בקרת שטח | ₪ 40,000 | יום בשבוע |
| מנהל פעילות | ₪ 188,000 |  |
| סדנאות תזונה (10) | ₪ 20,000 |  |
| מגשיות נירוסטה חד פעמיות - 1500 יח' לשנה | ₪ 5,000 |  |
| ציוד מתכלה למועדוניות | ₪ 10,000 |  |
| תמיכה נוספת | 750,000 ₪ | לפי פירוט בנספח א' |
| שונות ובלתי צפוי מראש | ₪ 75,000 |  |
| עלות ניהול 5% מהוצאות | ₪ 76,000 |  |
| סה"כ הוצאות | **₪ 1,642,000** |  |
|  |  |  |
| רכוש קבוע |  |  |
| טרמופורטים – 15 יחידות | ₪ 15,000 |  |
| רשתות לטרמופורטים – 90 יח' לשנה | ₪ 5,000 |  |
| עגלות שינוע לטרמופורטים – 2 יח' | ₪ 2,000 |  |
| 5 פסי חימום | ₪ 50,000 |  |
| 5 מקררים | ₪ 40,000 |  |
| סה"כ רכוש קבוע | **₪ 112,000** |  |
|  |  |  |
| מדדים |  |  |
| עלות ישירה לארוחה **מוצלת** ליום במועדונית | ₪ 6 |  |
| עלות ארוחה לסוף שבוע וחג (יומיים) | ₪ 60 |  |
| עלות הפעילות ומזון לקשיש לשבעה ימים | ₪ 153 |  |

**לפיכך שווי הפעילות הוא כ- 2 מיליון ₪ בשנה המצביא על מינוף של כ 3 ₪ על כל 1 ₪ המושקע בפעילות.**

**לוחות זמנים**:

נצטרך כ- 30 יום להתחלת אספקת מזון מבושל. לאחר מכן איתור קשישים נוספים יהיה בשיתוף הרווחות העירוניות. לקט ישראל תעשה את כל שביכולתה לצמצם את משך ההתארגנות למינימום ולהתחיל את הפעילות אף באופן מדורג.

**ההתארגנות תכלול:**

איתור מועדוניות/מרכזי יום לקשיש היכולות לקבל את הפעילות

רכש ציוד לפעילות

יצירת קשר עם הרווחות היישוביות בהם תתבצע הפעילות

איתור והפעלת מקורות מזון מבושל – הרצת פיילוט מקדים לבחינת איכות האוכל ותנאי בטיחות מזון

הדרכת נהגים ויצירת היכרות עם המקורות החדשים

איתור ספקים ומקורות להפעלת התוכנית הייחודית מעבר לפעילות הנגשת המזון במועדוניות

יצירת קשר עם ארגוני סיוע נוספים בתחומי מיצוי זכויות

גיוס מתנדבים לתמיכה בפעילות והדרכתם